**Tisztelt Vállalkozók!**

Jászberény Város Önkormányzati Adóhatósága az elmúlt hetekben megküldte az elektronikus kapcsolattartásra kötelezett adózók (társas és egyéni vállalkozások) cégkapujára, ügyfélkapujára a helyi adók, gépjárműadó és egyéb fizetési kötelezettségekről szóló számlaleveleket.

A közeledő első félévi adófizetési határidőre **MÁRCIUS 16**-ra tekintettel, felhívjuk a vállalkozások figyelmét arra, hogy az elektronikusan postázott 2 900 számlalevélből még közel **800 küldeményt nem vettek át**. Ezek a küldemények csak meghatározott ideig érhetők el az elektronikus tárhelyen majd átvétel hiánya miatt eltűnnek a rendszerből.

Adóhatóságunk tisztelettel arra kéri a vállalkozókat és a meghatalmazottjaikat, hogy szíveskedjenek ellenőrizni, letölteni a tárhelyeikre érkező leveleket és ezt a jövőben rendszeresen tegyék meg, mert a hatósági iratokhoz kapcsolódó jogokat (észrevétel, fellebbezés, végrehajtási kifogás stb.) csak akkor tudják érvényesíteni, a kötelezettségeket időben teljesíteni, ha a küldeményeket megfelelő időben átveszik/letöltik.

Tájékoztatjuk továbbá Önöket arról, hogy az **E-önkormányzati portálon** ügyfélkapus belépéssel tájékozódhatnak az önkormányzati adóhatóság által vezetett adószámlák egyenlegeiről, a fizetési kötelezettségekről, az adóztatott adótárgyakról és a benyújtott bevallások, bejelentések tartalmáról. Az E-önkormányzat portál elérhetősége: https://ohp-20.asp.lgov.hu/nyitolap.

Az adózással kapcsolatos valamennyi információ megtalálható (számlaszámok, ügyintézők elérhetősége, ügyfélfogadás stb) Jászberény Város honlapján a [www.jaszbereny.hu/](http://www.jaszbereny.hu/)Városháza/Irodák/Adóigazgatási Iroda-Adóügyek menüpont alatt.

Aki személyesen szeretné felkeresni az Adóigazgatási Irodát, az csütörtöki nap kivételével mindennap 7.30-12.00 óráig, szerdán 7.30-12.00 és 13.00-16.30 óráig teheti meg a Rákóczi út 42-44. szám alatt.

**Adóhatóságunk március 16-án egésznapos ügyfélfogadással áll a lakosság rendelkezésére.**

Köszönjük, hogy befizetett adójukkal hozzájárulnak városunk fejlődéséhez.

Tisztelettel: Jászberény Városi Polgármesteri Hivatal

Önkormányzati Adóhatósága